b'\n_START_ARTICLE_\nRudolph Kranold\n_START_PARAGRAPH_\nRudolph Heinrich Carl Conrad Kranold (25. november 1819 i Itzehoe \xe2\x80\x93 8. februar 1889 i Odense) var en dansk departementschef og teaterchef, bror til Wilhelm Kranold.\n_START_SECTION_\nDepartementschef\n_START_PARAGRAPH_\nHan var en s\xc3\xb8n af institutbestyrer, cand.theol. Wilhelm Heinrich Otto Immanuel Kranold (1780-1838) og Louise Wilhelmine f\xc3\xb8dt Dreesen (1794-1855), blev 1838 dimitteret fra Ratzeburg Katedralskole til Universitetet i Kiel, tog sammesteds juridisk eksamen 1842, blev 1843 ansat som volont\xc3\xb8r i Rentekammeret, udn\xc3\xa6vntes 1847 til fuldm\xc3\xa6gtig i det under kammeret sorterende slesvig-holsten-lauenborgske revisionskontor, blev 1849 bureauchef under den blandede bestyrelseskommission for Hertugd\xc3\xb8mmet Slesvig, overgik 1850 til den tilsvarende stilling i den da, med F.F. Tillisch som overordentlig regeringskommiss\xc3\xa6r, udelukkende i den danske konges navn oprettede civile styrelse af Slesvig og fungerede tillige fra samme tid som chef for denne styrelses 2. departement. Oprettelsen af Ministeriet for Hertugd\xc3\xb8mmet Slesvig 1851 forandrede forel\xc3\xb8big ikke hans embedsforhold, idet han f\xc3\xb8rst 1852 blev definitivt udn\xc3\xa6vnt til departementschef i det n\xc3\xa6vnte ministerium. 1862 blev han generaldecisor for det slesvigske regnskabsv\xc3\xa6sen, men afskedigedes fra denne stilling i anledning af fredslutningen 1864. Desuden var han 1856-63 medlem af Rigsr\xc3\xa5det, og under den slesvigske st\xc3\xa6nderforsamlings m\xc3\xb8der i 1855, 1860 og 1863 fungerede han som kongelig kommissarius.\n_START_SECTION_\nTeaterchef\n_START_PARAGRAPH_\n1864 blev han, den tysk f\xc3\xb8dte og tysk opdragne, omend fuldt ud loyale, mand, konstitueret som chef for Det Kongelige Teater og Kapel, en udn\xc3\xa6vnelse, der, navnlig i hint tunge \xc3\xa5r, ganske naturlig hos mange m\xc3\xa5tte v\xc3\xa6kke stor indignation. I de to \xc3\xa5r, han bekl\xc3\xa6dte denne stilling, skete der dog n\xc3\xa6ppe noget ved teatret, som kunne siges at kr\xc3\xa6nke den nationale f\xc3\xb8lelse, og i \xc3\xb8konomisk henseende m\xc3\xa5tte hans administration, under hvilken han \xe2\x80\x93 som i sin hele \xc3\xb8vrige embedsvirksomhed \xe2\x80\x93 lagde s\xc3\xa5vel forretningsdygtighed og energi som humanitet for dagen, betegnes som forholdsvis vellykket. Kravene p\xc3\xa5 sparsommelighed fra teaterbestyrelsens side kom dog netop da (1866) s\xc3\xa5 st\xc3\xa6rkt til orde i Rigsdagen og godkendtes i et s\xc3\xa5dant omfang af kultusministeren, at han fandt det rigtigst at tr\xc3\xa6kke sig tilbage. Han levede nu som privatmand, indtil han fra begyndelsen af \xc3\xa5ret 1870 overtog embedet som amtsforvalter i Odense, hvilket han bekl\xc3\xa6dte til sin d\xc3\xb8d, 8. februar 1889._NEWLINE_Kranold blev kammerr\xc3\xa5d 1850, justitsr\xc3\xa5d 1852 og etatsr\xc3\xa5d samme \xc3\xa5r, Ridder af Dannebrogordenen 1854, Dannebrogsmand 1860, konferensr\xc3\xa5d 1866 og Kommand\xc3\xb8r af 2. grad 1870._NEWLINE_Kranold blev gift 19. december 1851 i Flensborg med Anne Marie Christiansen (19. juli 1825 i Flensborg - 16. januar 1885 i Odense), datter af grosserer, agent Christian Andreas Christiansen (1780-1831) og Rahel Jeanette Kuhlenkampf (1784-1867)._NEWLINE_Han er begravet p\xc3\xa5 Garnisons Kirkeg\xc3\xa5rd._NEWLINE_Kranold er gengivet i et portr\xc3\xa6tmaleri af Laurits Holst i Bogense efter foto fra 1871. Xylografi af Oscar Andersen ca. 1894. Fotografier af E. Lange og Dinesen & Salchov (begge Det Kongelige Bibliotek).'